google/wiki40b huggingface dataset:
Mainskaja-demningen

Mainskaja-demningen eller Maina-demningen er en demning langt sør i elva Jenisej, ved dens løp gjennom Sajanfjellene, beliggende ved den lille byen Maina nord for det ovenforliggende Sajano Sjusjensk-reservoaret og sør for det nedenforliggende Krasnojarsk-reservoaret. Reservoaret ligger på grensen mellom republikken Khakasia og Krasnojarsk kraj. Demningen er 750 meter lang.
Vannkraftverket ble ferdigstilt 1979–1987. Kraftverket gir kraft til industrien i Sibir. Kraftverket har installert elektrisk effekt på 320 MW, med årlig strømproduksjon på ca. 1,7 TWh.
Anleggets reservoar er den 21,5 km lange, 500 meter brede og 11,5 km² store Mainasjøen. Normal dybde er 13 meter.
Honolulu oljekraftverk

Honolulu oljekraftverk er et varmekraftverk i Honolulu, hovedstaden i Stillehavs-delstaten Hawaii i USA. Det har en installert produksjonskapasitet på 104 MW, fordelt på 2 blokker / turbiner. Dette er delstatens femte største kraftverk målt etter installert produksjonseffekt. Alle kraftverk på Hawaii er oljefyrte.
Anlegget ble påbegynt omkring 1954 og stod ferdig i 1957, under navnet Leslie Hicks Power Plant. Brenselkilden er fyringsolje.
Snorkel

En snorkel er et buet rør som en dykker kan puste gjennom når han eller hun svømmer i vannflaten og ser ned mot sjø- eller havbunnen, såkalt snorkling. Snorkelens rørdiameter er mellom 15 og 19 mm, lengden ikke mer enn 40 cm, og det totale volumet må ikke overstige 200 cm³.
Det er to ulemper ved å bruke en lang snorkel eller en med stort volum. Den ene er at dersom det kommer vann inn i snorkelen, må man bruke mye krefter på å blåse det ut. Den andre er at når snorkelrøret har for stort volum, blir ikke all luft skiftet ut mellom to innåndinger. Noen modeller er utstyrt med en eller flere ventiler ved munnstykket, som gjør det lettere å blåse vann ut av snorkelen.
Lachnopterus

Utseende

Middelsstore, slanke, svarte trebukker, dekkvingene er gjerne rødlige eller med lyse flekker. Slekten er dermed mer fargerik enn de fleste andre Cerambycini. Antennene er lengre enn kroppen hos hannene, omtrent så lange som kroppen hos hunnene. Pronotum er nesten så bredt som dekkvingene, gjerne noe knudrete eller tverr-rynket. Dekkvingene er nesten parallellsidige.

Utbredelse

Slekten er utbredt på Taiwan, Filippinene og Molukkene.
Multimedia Messaging Service

Multimedia Messaging Service (MMS) er et system som gjør det mulig å sende og motta forskjellige multimedia (for eksempel bilder, lyd og videoklipp) i tillegg til tekst, gjennom WAP-protokollen.

Grunnleggende om MMS

MMS er en videreutvikling av Short Message Service (SMS) (SMS er et tekstmeldingssystem for mobile nettverk). MMS er ikke begrenset til meldinger med kun tekst. Multimediemeldinger med bilder, video, lyd osv. kan sendes og mottas.

Hvordan MMS virker

MMS virker ved at en abonnent bruker en MMS-klient for å lage og sende en MMS-melding til én eller flere mottakere. En MMS-adresse kan enten være et E.164-telefonnummer (f.eks. +4787654321) eller en e-postadresse etter RFC 2822 (f.eks. dittnavn@example.com).

Historie

MMS ble opprinnelig utviklet av Third-Generation Partnership Program (3GPP), et standardiseringsorgan med fokus på standarder for UMTS/GSM-nettverkene.
Siden da har MMS blitt tatt i bruk over hele verden og over både GSM/GPRS- og CDMA-nettverk.
MMS har også blitt standardisert av Third-Generation Partnership Program 2 (3GPP2), et standardiseringsorgan fokusert på spesifikasjoner for CDMA-nettverk.
Ravnens sang

Ravnens sang (svensk: Korpens sång) er en ungdomsroman av Per Nilsson som blander magisk realisme, undergangsstemning og ungdommelige identitetsspørsmål Den ble utgitt i 1994 på forlaget Rabén & Sjögren og utkom i norsk oversettelse av Tor Fretheim i 1996 på Cappelen Forlag.
Romanen ble nominert til Augustprisen i 1994.

Handling

Romanen handler om David, som opplever at kameraten brått begår selvmord. I løpet av kort tid hører han om flere selvmordsforsøk blant venner og jevnaldrende, og David begynner å se et mønster. I forkant av dødsfallene har alle ungdommene blitt introdusert for en mann, som har holdt foredrag på skolene de har gått på. Mannen oppgir ulikt navn på de ulike skolene, men David kjenner ham igjen på to tegn. De ulike navnene som oppgis, betyr alle "Ravn" på ulike språk, og øynene hans glimter gult som på en ravn. Foredraget han har holdt har gått ut på fremtidsproblemene verden står overfor, og det er i etterkant av dette foredraget at flere elever mister troen på livet. David, lillesøsteren Tove og en finsk jente som nesten ble et av mannens ofre begynner å etterforske hvem han er, og hva han gjør med ungdommer.
Norgesmesterskapet i fotball for menn 1919

Norgesmesterskapet i fotball for menn 1919 ble vunnet av Odd etter finaleseier 1-0 over Frigg den 12. oktober. Målscorer for Odd var Einar Gundersen som scoret i det 13. minutt.
10 000 tilskuere overvar kampen som ble spilt på Fram sportsplass i Larvik. Dommer var Peder Christian Andersen, Kristiania Ballklub. Dette var syvende gang Odd vant et norgesmesterskap.
Odds vinnerlag : Ingolf Pedersen, Thaulow Goberg, Peder Henriksen, H. Halvorsen, Per Haraldsen, Tidemann Nilsen – Nils Thorstensen, Haakon Haakonsen, Sverre Andersen, Einar Gundersen og Jonas Aas.
Friggs lag: Asbjørn Aamodt, Rolf Semb Thorstvedt, Yngvar Tørnros, Jens Olsen, Ellef Mohn, Gellon Nielsen, Trygve Smith, David Andersen, Per Bekkedahl, Bjarne Olsen og Frithjof Resberg.
Fylkesvei 6424

Fylkesvei 6424 (Fv6424) i Trøndelag går mellom Valslag og Kongensvollen i Snillfjord kommune. Veien er 11,3 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 291 (Sør-Trøndelag).
Ulcinj

Kvinnestranden i Ulcinj

Sandstrendene Ultsinya, som er cirka 13 kilometer, har blitt et varemerke for det sørlige området av den montenegrinske kyst. I tillegg finnes en strand som kalles kvinnestranden. I mer enn et århundre har kvinner kommet dit for behandling av ufruktbarhet og andre kvinneplager. Denne stranden ligger mellom "den lille stranden", ved strandpromenaden og "den lange stranden". På kvinnestranden kommer det opp sulfater fra en kilde. Denne bleker sjøbunnen. Kl. 18.00 åpner stranden også for menn. De kommer for å fylle sine flasker med helsebringende vann som skal hjelpe for alt fra hud- til luftveisplager. Denne stranden ligger under pinjeskogen. Her kommer folk med astma o.l. Noen kommer også for å sove under trærne ettersom det visstnok er best virkning tidlig om morgenen. På den lille stranden ved strandpromenaden skal sanden inneholde stoffer som lindrer revmatisme. Unge og gamle med muskel- og skjelettplager begraver seg i sanden og dette i kombinasjon med solen og det svært salte sjøvannet sies å gi lindring til den som plages. I det hele tatt koples Ulcinj gjerne til helsefremmende aktivitet.

Historie

Arkeologiske utgravinger viser at den prehistoriske Ulcinj har tilhørt illyrene, et av Europas eldste folkeslag. Den gamle byen er grunnlagt i det 5. århundre f.Kr. og het Colchinijum. Byen hadde den største framgang i tiden under den frie stat Illyria. I det 2. århundre f.Kr. ble byen overtatt av romerne fra den illyrske stamme Olcinijats (i 163 f.Kr.) og det gamle Colchinijum ble til Olchinijum og fikk status som Opida civium romanorum – en by med særlig privilegium, og senere fikk den status som municipia – selvstendig. Med sin gode geografiske beliggenhet og det milde klima har byen alltid vært mål for de forskjellige krigsmakter.
Bymurene er ofte blitt ødelagt under krigene og reist igjen etter dem. Ulcinj var en av byene som bysantstsaren Justinian I den store (regjeringsperiode 527-565) bygde opp igjen, og de andre herskere tilføyde andre bygninger. Etter at byen ble erobret av den serbiske grev Stefan Nemanja i året 1183, ble den en av de viktigste kystbyer med blandet slavisk, albansk og romersk karakter.
I året 1242 nådde en horde av mongoler til bymuren etter et lynangrep, men etter en mislykket beleiring av byen gav de opp og til gjengjeld ødela de nabobyen Svac og drepte alle dens innbyggere. På slutten av det 13. århundre gjenoppbygget dronning Jelena byen.
I 1423 kom byen under Venezias beskyttelse og ble i deres makt til 1571 da tyrkerne erobret og ødela den totalt. Ulcinj ble befridd fra tyrkerne den 11. januar 1878 men ble av Østerrike-Ungarn gitt tilbake til Montenegro den 30. november 1880.
Ethioeme

Utseende

En nokså stor, lang og tynn, brun trebukk. Antennene er tynne og nesten dobbelt så lange som kroppen. Pronotum er rundet, nokså lite, bare rundt halvparten så bredt som dekkvingene. Dekkvingene er lange, litt innbuktet i midten. Beina er nokså lange og tynne.

Utbredelse

Slekten er kjent fra Etiopia.
Jean Fouquet

Jean Fouquet, (født ca. 1420, død 1480 eller 1481) var en fransk maler, født i Tours.
Som ung kom han i kontakt med det franske hoffet i Paris og malte blant annet et portrett av Karl VII. Rundt 1437 beøkte Fouquet Italia, hvor han malte et portrett av pave Eugen IV. Idag finnes det imidlertid bare kopier av dette.
Etter hjemkomsten til Frankrike ble han hoffmaler hos Ludvig XI.

Verk

Fouquet arbeidet i en stil som var påvirket av italiensk renessanse og flamsk realisme.
Black Mass

Om filmen

Filmen er basert på boken Black Mass: The True Story of an Unholy Alliance Between the FBI and the Irish Mob. Den har kinopremiere i Norge 13. november 2015.

Handling

John Connolly og James «Whitey» Bulger vokste opp sammen på gatene i South Boston. Tiår senere, på slutten av 1970-tallet, møtes de igjen. Connolly var blitt en sentral skikkelse i FBIs Boston-kontor, mens Bulger var blitt gudfar av den irske mafiaen. Det som skjedde mellom dem – en skitten avtale om å utveksle hemmeligheter og å oppløse Bostons italienske mafia i samme slengen – kom ut av kontroll, og det ledet til mord, doplanging, pengeutpressingstiltaler, og til slutt at Bulger kom med på FBI's Ten Most Wanted List.
Nordfjordbotn (Tromsø)

Nordfjordbotn er ei grend på Kvaløya i Tromsø kommune. Den ligger innerst i Nordfjorden i Kattfjorden. Fylkesvei 862 går gjennom Nordfjordbotn. Det er 30 kilometer kjørelengde til Tromsø sentrum.
Metriorrhynchinae

Utseende

Metriorrhynchinae er biller med rødlige dekkvinger. De har velutviklede flygevinger under dekkvingene. Antennene er 11-leddete, ganske lange og ofte sagtannet.
Møllevannsveien (Kristiansand)

Møllevannsveien (1-107C, 2-52) er en vei i bydelen Grim/Dalane i Kristiansand. Den har sitt løp over ca 1 750 meter fra Vesterveien ved rundkjøringen der E39 og E18 møtes til Suldalsveien/Setesdalsveien på Krossen. Første del av veien kaltes Rennebakken/Renneville (fra fransk Rend de Ville, kanten av byen).
130 eiendommer, i første rekke boligeiendommer, er matrikulert til Møllevannsveien. Unntakene er nummer 36 som er Idrettsplassen med Idda Arena, 40 er Møllestua barnehage, 44 Grim kirke, Grim skole nr 50 og Solholmen skole nr 52.
Meliboeithon

Utseende

Små, avlange, sylindriske, purpurfargede til svarte praktbiller. Overflaten er fint hårete. Antennene er noe sagtakkede. Hodet er rundet, pannen med en grunn lengdefure, fasettøynene middels store og ovale.

Levevis

Artene er knyttet til siv (Juncus), de voksne billene sitter gjerne på stråene.

Utbredelse

Slekten er utbredt i Australia.
Sotaro Yasunaga

Karriere

Sotaro Yasunaga startet sin profesjonelle karriere i Yokohama Marinos i 1995. Han har også spilt for UE Lleida, Shimizu S-Pulse, Racing de Ferrol og Kashiwa Reysol.
Han ble tatt ut i Japans tropp til VM i fotball U-20 1995.
Svanholmen (Drottningholm)

Svanholmen er en øy i den engelske parken på Drottningholms slott på Lovön i Ekerö kommune. Svanholmen ligger like øst for Monumentholmen og er bebygd med et kinainspirert svanehus bygd i 1846-47 etter tegninger av Gustaf Brandelz.  Bygningen var vinteroppholdssted for slottsparkens vingeklipte knoppsvaner.
I mange slottsparker i Europa ble det på 1700- og 1800-tallet bygd innhegninger og paviljonger for eksotiske dyr. Anleggene ble kalt menagerier. I slottsparken ved Drottningholm fantes blant annet fuglepaviljongen (en så kalt voliére) ved Kina slott og svanehuset på Svanholmen. Det ligner en kinesisk pagode og fungerte som vinteroppholdssted for parkens knoppsvaner. Huset inneholdt opprinnelig et basseng i midten og kakebitformede innhegninger rundt for svanene. Oppe under taket fantes et høyloft. På vinterstid ble huset varmet opp med en kakkelovn. Slik bodde slottsparkens svaner om vinteren fram til 1960-tallet. 
I årene 2001-2004 ble det gjennomført en restaurering av bygningen, hvor også fasadenes dekorasjonsmaling ble tilbakeført. Bygningen er et statlig byggnadsminne og inngår i verdensarven Drottningholm. Sommerstid er det beitedyr der, av den grunn er holmen tilgjengelig for allmennheten bare vinterstid.

Bilder

Svanehuset vinteren 2012.
Arouna Koné

PSV Eindhoven

Arouna hadde en suksessfull første halvdel av 2006-2007 sesongen for PSV. Han skårte 9 mål i Eredivisie, noe som nesten var 1 mål pr kamp. PSV Eindhoven var på stø kurs mot et nytt seriemesterskap, med 11 poengs ledelse på lag nr 2. Koné samarbeidet bra med sin spiss-partner Jefferson Farfan.
Koné gjorde også et inntrykk i europeisk fotball, ved å skåre 2 ganger da PSV slo Galatasaray 2-1 og gikk videre i Mesterligaen 2006/2007 fra samme gruppe som Liverpool FC og Girondins de Bordeaux.
I mars 2007 ble Arouna skadet i kneet under trening, noe som satte han utenfor flere viktige kamper for klubb og landslag. Under hans fravær, begynte den uovervinnelige ledelsen til PSV å krympe drastisk. Etter et uavgjorte kamper mot SBV Excelsior og NAC Breda samt et ydmykende tap 5-1 mot erkerivalene Ajax, var ledelsen kun 3 poeng i april. Koné var også ikke med i de viktige sluttspillkampene i kvartfinalene i Mesterligaen mot Liverpool FC. I mai 2007 endte det likevel med seriemesterskap for Koné og PSV, da de vant med bedre målforskjell.
Sommeren 2007 gikk det rykter om at klubber som Manchester City og Liverpool FC var interessert i Koné etter at han hadde en krangel med PSV's trener Ronald Koeman etter å ha vært borte fra en trening primo juli.

Landslagsspill

Koné ble plukket ut til å være med i troppen for Elfenbenskysten i VM i fotball 2006. Koné var ikke med i første kamp, som Elfenbenskysten tapte 2-1 mot Argentina, men i andre kamp i gruppespillet mot Nederland spilte Koné spiss sammen med Didier Drogba. Elfenbenskysten tapte igjen 2-1 og VM var over før den siste kampen mot Serbia-Montenegro. Elfenbenskysten vant 3-2, og endte på 3.-plass i sin gruppe, men VM var over for Elfenbenskysten og Koné.
Anker (symbol)

Anker er brukt som symbol i bildende kunst, blant annet kirkekunst, i ornamenter og som kjennetegn for sammenslutninger, i varemerker og logoer, flagg, segl, bumerker og våpenskjold.
Som symbol står et anker ofte for håp (Bibelens «blant disse tre»: tro med kors, håp med anker, og kjærlighet med hjerte), samt som helgensymbol for Clemens. Den symbolske figuren Spes (= latin for håp) gjengis ofte holdende i et stilisert anker.
Anker er et slektsnavn for en kjent norsk slekt: Anker. Den har navn og våpenfigur inspirert av en svensk slekt.
Et anker kan være en grafisk figur som er et stilisert skipsanker. Ankeret er da framstilt som en flatemessig figur med armer og ankerstokk vendt samme vei.
Anker finnes i en lang rekke kommunevåpen i land med europeisk heraldikk, til dels med historie tilbake til middelalderen. I Norge har man anker i våpen fra nyere tid for bl.a. Lillesand, Narvik og Nøtterøy. Slekten Anker har i sitt slektsvåpen et anker som et såkalt talende våpen. Et anker er også brukt av flere andre personer og slekter som figur i våpnenes skjold eller hjelmtegn, til dels kombinert med andre figurer.
Det finnes en del norske bumerker med et sterkt stilisert og forenklet anker. Noen ganger er dette ankeret plassert innenfor en skjoldformet innramming.
Berlins parlament

Valg

Parlamentet blir valgt hvert femte år ved direkte valg. Det består av minst 130 medlemmer. Av disse blir 60 prosent valgt i valgkretser og 40 prosent over lister. Antallet parlamentarikere kan variere noe på grunn av overskuddsmandater og utjevningsmandater.
Iram

Iram (arabisk: إرَم ذات العماد, Iram ḏāt al-`imād), også kjent som Aram, Ubar, Irum, Irem, Erum, eller Teltstengenes by refererer til en tapt by, stamme, eller område, nevnt i Koranen.

Sammenheng med byen Ubar

Tidlig på 1990-tallet kunngjorde et arkeologteam bestående av blant annet filmskaper Nicholas Clapp, Ranulph Fiennes, arkeolog Juris Zarins og advokat Georg Hedges, at de hadde funnet Ubar. Innledningsvis hadde satellittbilder tatt av NASA ledet gruppen til et velkjent vannhull ved Shisr i provinsen Dhofar. Etter dette fant utgravninger ved området et stort åttekantet fort med vegger ti fot høye, og åtte høye tårn ved hvert hjørne. En stor del av festningen ble ødelagt da den falt sammen inn i et synkehull.
General Post Office (Storbritannia)

General Post Office (GPO) var et britisk departement, grunnlagt i 1660 av Karl II og etter hvert med virksomhet både som statlig postverk og televerk. I 1969 ble det omgjort fra departement til et nasjonalisert foretak. Tilsvarende postkontorer ble etablert over hele det britiske imperiet. Det ble til slutt avskaffet i 1981 og erstattet av Royal Mail og British Telecom.
Nathrioglaphyra

Utseende

Små (oftest mindre enn 10 millimeter), spinkle, brunlige trebukker. Antennene er gjerne noe kortere enn kroppen. Pronotum er lengre enn bredt og mye smalere enn dekkvingene. Dekkvingene er mer eller mindre forkortede med avrundet spiss, og dekker sjelden hele bakkroppen. De har gjerne en lys flekk i spissen. Lårene er mer eller mindre påfallende kølleformede, leggene (tibiae) tynne og litt krumme.

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Gruppen er utbredt i Asia.
Kōken

Bakgrunn

Keiserinne Kōkens personnavn (imina) var  Abe (阿倍). Hun var datter til keiser Shōmu og keiserinne Kōmyō (光明皇后), Fujiwara Komyoshi), deres eneste felles datter.

Første regjeringstid, 46. tenno

Hun etterfulgte sin far på tronen i 749, som  den 46. tennō av Japan. Hun avsatte sin kronprins Funado, som keiser Shōmu hadde bestemt som den neste i tronfølgen. Dermed la han og tre andre prinser (Shihoyaki, Kibumi, Asukabe) planer og et opprør for å styrte henne. Også Naramaro, sønnen til den nettopp avdøde «venstresidens kansler«» Tachibana no Moroe, var med på opprørsplanene. Men det hele endte med at sistnevnte ble henrettet. Disse begivenheter førte til at familien Fujiwaras makt ved hoffet ble styrket.
Etter avsettelsen av hennes «uverdige» sønn, gav keiserinnen den forordning at hvert hushold skulle ha for hånden en avskrift av Ko-kiyo (katekismen for barnas plikter) - et skridft som formodes å ha blitt forfattet av henne selv.

Abdikasjon, nonne

I år 758 abdiserte hun til fordel for sin fetter prins Ōhi 大炊, som under navnet keiser Junnin tok makten. Året før hadde adoptert nettopp ham og bestemt man som sin tronfølger.
Kōken ble i 762 buddhistisk nonne i Nara-klosteret Hokke-ji (法華寺; hennes mors tidligere residens), men var derfras fortsatt delaktig i styret av riket. Hennes rival på denne tid var hennes morbror Fujiwara no Nakamaro.

Første regjeringstid, 48. tenno

I 764 avsatte hun sin adoptivsønn og fetter og besteg på nytt tronen (forøvrig uten å oppgi sine bufddhistiske nonneløfter), som den 46. keiser av Japan.
Hun er mest kjent for sin begunstigelse av sin påståtte elsker, buddhistmunken Dōkyō (道鏡), som hun gav titler og makt. Et orakel ved Usa-helligdommen kom en gang med en uttalelse om at Dōkyō en gang skulle bli keiser, men da Kōken sendte Wake no Kiyomaro (和気清麻呂?) for å bekrefte uttalelsen, ble den trukket tilbake. 
Kōken døde av smittekopper. Etter hennes død ble Dōkyō sendt i landflyktighet. Hun ble etterfulgt av sin nevøs barnebarn, keiser Kōnin.
Objektivt ansvar

Objektivt ansvar i erstatningsretten

I erstatningsretten har vi både lovfestet og ulovfestet objektivt ansvar.
Lovfestet objektivt ansvar gjelder for områder der det finnes lover som regulerer at objektivt ansvar skal finne sted under visse omstendigheter og under visse vilkår. Et eksempel på lov som regulerer objektivt ansvar innenfor et avgrenset område er bilansvarsloven, hvor det følger at man er ansvarlig for skade ens egen bil gjør uavhengig av om man kan lastes for skaden eller ikke. Andre områder hvor objektivt ansvar forekommer er arbeidsgiveransvaret, foreldres ansvar for barn og eiers ansvar for dyr.
Det ulovfestede objektive ansvar bygger på rettspraksis fra 1870-årene og frem til i dag, og går i hovedsak ut på at ansvar kan forekomme selv der det ikke er utvist skyld og det ikke finnes lover som regulerer et objektivt ansvar. Bakgrunnen for at man utviklet læren om objektivt ansvar var at den teknologiske utviklingen medførte at det oppstod skader, for eksempel fra maskiner, som man ikke kunne si var et resultat av at noen hadde utvist skyld, men hvor det likevel var gode grunner som talte for at ansvaret skulle påligge skadevolder fremfor skadelidende. Utviklingen begynte i de tidlige dommene med at Høyesterett la til grunn et meget vidtgående skyld-ansvar, som i praksis medførte et objektivt ansvar. I Vannledningsdommen av 1905 benyttet Høyesterett for første gang et utilsløret objektivt ansvar på ulovfestet grunnlag.
Hovedprinsippet for det ulovfestede objektive ansvar er at den som er nærmest til å bære ansvaret for en skade, vil måtte svare for det tapet som er inntruffet. En huseier er for eksempel nærmere til å bære risikoen for at en gesims faller ned og treffer en fotgjenger i hodet, enn den tilfeldige fotgjenger som blir truffet, selv om huseier har vedlikeholdt huset godt og fulgt alle forskrifter.

Objektivt ansvar i kontraktsretten

Hovedregelen i kontraktsretten er et objektivt ansvar for mislighold. Begrunnelsen er at når man har påtatt seg en ytelse mot vederlag, er man nærmest til selv å bære tapet hvis det viser seg at man ikke klarer å oppfylle. Men det finnes unntaksregler som kan komme misligholderen til unnsetning. Tidligere slapp man ansvar bare når det forelå force majeure, men i nyere kontraktsrettslige lover er denne strenge regel erstattet med en regel om kontrollansvar som er noe lempeligere.